Flemming Møller Mortensen (S), 2010-05-04:
Fra socialdemokratisk side kan vi ikke støtte forslaget, som ligger her fra Liberal Alliance.
Det er jo et forslag, som vil give friere muligheder for etablering af apoteker; det vil give friere ejerforhold for apotekerne, det vil afregulere åbningstiderne, og det vil give mulighed for yderligere udbredelse af salg af håndkøbsmedicin i detailhandelen.
Det, vi vil fra socialdemokratisk side, er at sikre kvalitet.
Vi vil sikre patientsikkerhed, borgersikkerhed på det her område, som for os er et meget integreret element i det offentlige sundhedsvæsen; det er en forlænget arm i forhold til behandlingselementerne i sundhedsvæsenet.
Det er jo sådan, at et apotek er og skal være et sted, hvor der er fagligt personale, som kan rådgive og vejlede borgerne om den medicin, de får; om bivirkninger, om at undgå fejlmedicinering og overmedicinering.
Eksemplet er jo også den stigning, der er sket i salget af håndkøbsmedicin i detailhandelen, som viser, at der er risici forbundet med at lægge medicinen uden for de steder, hvor der er en kyndig og faglig administration af og vejledning om den.
Vi vil rigtig gerne være med til at opretholde og sikre, at borgerne i alle dele af Danmark, altså også landområderne, de tyndtbefolkede områder, har god adgang til apoteker eller andre steder, hvor der kan udleveres receptpligtig medicin.
Vi er fra socialdemokratisk side ikke enige med Konkurrencestyrelsen, som i deres rapport skriver, at man skal fjerne udligningsordningen mellem apotekerne.
Vi synes, det er en god ordning, som er med til at skabe lighed, og der skal være lighed på det her område, også for det, der så hyppigt omtales i medierne som udkantsdanmark.
Vi har fra socialdemokratisk side været med til ændringer på området her flere gange.
Den seneste modernisering fandt sted i 2003, som også Socialdemokraterne stemte for.
Vi synes fra socialdemokratisk side, at det er forbundet med fornuft, at farmaceuterne både driver og ejer apotekerne, og vi er af den holdning, at apoteksvarer, altså medicin, ikke er at sammenligne med andre varer i en detailhandel.
Vi er også meget opmærksomme på, at den globaliserede verden i høj grad bærer præg af, at medicin er blevet et handelselement, og vi ser desværre alt for meget snyd og svindel i forbindelse med medicin og medicoprodukter.
Det har heldigvis ikke sneget sig så meget ind over de danske landegrænser, men vi skal også gøre alt for at holde netop kopipræparater og snyd og svindelprodukter ude af vores land.
Derfor skal der være et apoteksvæsen, som har kontrol og fagligt dygtigt personale.
Vi vil gerne være med til at lave smidigere regler, også med hensyn til godkendelse af apoteksfilialer, også i mindre byer, men vi mener rent faktisk, at det godt kan rummes inden for det, der er lovgivningen i øjeblikket.
Vi er fra socialdemokratisk side bekymrede for håndkøbsmedicinen, som nu sælges i detailhandelen, altså i supermarkeder og i kiosker.
Vi mener, at det, der var lovgivningen og regelsættet, da den lov blev indført, jo var, at nikotintyggegummi og paracetamol, altså let smertestillende medicin, skulle kunne sælges i små pakninger derude.
Men siden da har vi jo set, at væsentlig flere produkter er kommet til salg i detailhandelen, og at Lægemiddelstyrelsen har givet tilladelse hertil.
Så vi må sige, at vi alt i alt er imod forslaget, som det ligger her fra Liberal Alliance.
Det er alt for liberalistisk til en socialdemokratisk tankegang, og vi er ikke interesserede i, at pengestærke kapitalinteresser måske skal ind på det her marked.
Derfor synes vi, at den regulering, vi har i øjeblikket, er med til at sikre kvalitet og patient- og borgersikkerhed på et område, som er meget vitalt for sundhedsvæsenet.
Så fra socialdemokratisk side afviser jeg hermed forslaget, som det ligger.